**Retningslinjer for sivil ulydighetsaksjoner**

*Vedtatt av landsstyret 12.02.2023*

*Endret av landsstyret 25.05.2024, 02.05.2025*

De siste femti årene har sivil ulydighet vært et viktig virkemiddel i miljøkampen i Norge. De siste tretti årene har Natur og Ungdom vært en sentral aktør i en stor andel av aksjonene. For å oppnå viktige samfunnsendringer krever det en befolkning som står opp mot urett og kjemper for hensyn som for lett kan overkjøres av et flertall. Derfor er sivil ulydighet en viktig del av demokratiet.

Å bruke sivil ulydighet er en svært individuell handling som avhenger av hver enkelt sin alvorlige personlige overbevisning om at det er moralsk riktig for personen å bryte loven i arbeidet med en sak man er engasjert i. Selv om Natur og Ungdom som organisasjon benytter sivil ulydighet som et verktøy ved at vi initierer, mobiliserer og tilrettelegger for aksjoner, så er det de individuelle aksjonistene som står til ansvar for aksjonene når de gjennomføres.

**1. Formål**

1.1 Natur og Ungdom slår fast at klima- og miljøkrisen er så akutt og omfattende at man noen ganger er nød til å ta i bruk normbrytende aksjonisme. Denne retningslinjen fastsetter hovedprinsippene som Natur og Ungdom mener ligger til grunn for en god aksjon. Retningslinjen skal være hovedverktøyet for å vurdere hvorvidt Natur og Ungdom skal gjennomføre eller delta på en aksjon.

**2. Gyldighet**

2.1 Denne retningslinjen skal gjelde for alle sivilt ulydige aksjoner der Natur og Ungdom fremstår som delaktig. Dette gjelder hvis Natur og Ungdom sitt navn brukes i aksjonen eller i media, og i aksjoner om temaer NU jobber med eller har jobbet med, i tilfeller hvor deltakere i aksjonen har verv som fylkesleder, landsstyrerepresentant eller sentralstyremedlem i Natur og Ungdom.

**3. Hovedprinsipp**

3.1 Aksjonene skal skape mer oppmerksomhet rundt saken enn rundt aksjonsformen.

3.2 Aksjonene skal skape økt støtte for vår sak i befolkningen.

3.3 Det skal være en tydelig kobling mellom målet for aksjonen og aksjonsformen som velges. Det skal være tydelig for den øvrige befolkningen hvorfor vi mener aksjonsformen er nødvendig for å oppnå våre politiske mål.

3.4 Det skal ikke brukes fysisk eller psykisk vold. Aksjoner skal ikke sette aksjonistene eller andre i fare. Natur og Ungdom skal aldri begå terrorhandlinger.

3.5 Alle aksjonister skal delta på bakgrunn av personlig moralsk overbevisning, ingen skal være forpliktet til å delta i en aksjon.

3.6 Aksjoner hvor aksjonister okkuperer eller blokkerer noe, eller lenker seg fast til noe uten at aksjonistene aktivt risikerer straff defineres som sivil ulydighetsaksjoner. Andre typer aksjoner hvor aksjonistene ikke aktivt risikerer straff er ikke sivil ulydighet og omfavnes ikke av disse retningslinjene.

3.7 Ved aksjoner arrangert av andre aktører enn Natur og Ungdom hvor aksjonistene risikerer å bryte loven uten å aktivt risikere straff, gjelder retningslinjene for sivil ulydighet. Landsstyret behandler hvorvidt Natur og Ungdom kan være delaktig i aksjonen.

**4. Annet**

4.1 Natur og Ungdom eller andre miljøvernere må gjøre et godt politisk arbeid i saken før og etter det benyttes sivil ulydighet, både gjennom eventuelle høringsrunder og annet politisk påvirkningsarbeid. Terskelen for sivil ulydighet skal være høy, og NU skal ha lagt inn betydelige ressurser i det tidligere arbeidet med saken.

4.2 Man må være forsiktige med å ramme eller forulempe privatpersoner som ikke er direkte involvert i en sak. Ødeleggelse av eiendom skal ikke være aksjonens hensikt.

4.3 Natur og Ungdom skal ikke arrangere eller delta i aksjoner som vil oppfattes som hærverk og sabotasje.

4.4 Aksjoner skal gjennomføres med stor grad av åpenhet til politiet og offentligheten. Det skal alltid komme tydelig frem at det er Natur og Ungdom som står bak en aksjon. Det kan likevel være nødvendig å holde aksjonen hemmelig i forkant for å sikre at den er mulig å gjennomføre.

4.5 Det tillates deltakere ned til 15 år på sivil ulydighets aksjoner, da dette er kriminell lavalder. I tillegg skal mindreårige kunne vise til at foresatte er informert om aksjonen.

4.6Alle sivilt ulydige aksjoner skal bli vedtatt av landsstyret. Sentralstyret innstiller om det er i tråd med retningslinjene før vedtak i landsstyret.

4.7 Å stå opp mot urett skal ikke være en rikmannssport. Derfor kan Natur og Ungdom i noen tilfeller gi midler til bøtefondet for å hjelpe enkeltaksjonister med å betale bøter. Det skal etterstrebes å betale bøtene igjennom kronerulling.

4.8 Det skal sendes søknad til sentralstyret som beskriver aksjonene, hvis mandatet brytes kan SST eller LS avslutte aksjonene. I søknaden skal det opplyses om hvilket arbeid som har blitt gjort i saken utover forberedelser til sivil ulydighet. Samt en vurdering av hvor mye oppmerksomhet saken og NUs arbeid har fått.

4.9 Alle aksjonistene skal kjenne saken godt og være moralsk overbevist om at det er riktig å bryte loven. De skal være klar over hva det innebærer å aksjonere sivilt ulydig og hva konsekvensene er for det. Alle aksjonister skal ha vært med på aksjonstrening i forkant, både for å bidra til trygg gjennomføring og for å sikre at aksjonister er sikre i sin personlige moralske overbevisning.